<classify> MTU yeyote ambaye atapatikana na hatia ya kutishia wapiga kura au wagombea ili kuvuruga Uchaguzi wa Serikali za Mitaa utakaofanyika baadaye mwaka huu, atakabiliwa na adhabu ya faini isiyozidi Sh 300,000, kifungo kisichozidi miezi 12 jela au vyote kwa pamoja yaani faini na kifungo.Aidha, vyama vya siasa na wagombea ambao watashiriki kwenye uchaguzi huo wa Serikali za Mitaa hawataruhusiwa kutumia lugha za matusi, kashfa, udhalilishaji, vitisho au lugha inayochochea uvunjifu wa amani.Pia vyama vya siasa na mgombea hatakiwi kutoa rushwa ili kumshawishi mtu yeyote kupiga kura, kugombea au kujitoa katika kugombea nafasi ya uongozi na kuzuia mtu yeyote, watu au wafuasi wa vyama vingine kuhudhuria mikutano ya kampeni au kupiga kura.Uchaguzi wa Serikali za Mitaa Tanzania Bara katika ngazi ya mtaa, kijiji na kitongoji umepangwa kufanyika Novemba 24 mwaka huu.Utafanyika katika vijiji 12, 319, mitaa 4,264 na vitongoji 64, 384. Kwa mujibu wa taratibu za maadili katika Kanuni za Uchaguzi wa Viongozi wa Mamlaka za Serikali za Mitaa ngazi ya Vijiji, Vitongoji na Mitaa za Mwaka 2019, zinabainisha wajibu na mambo ambayo vyama vya siasa au mgombea hapaswi kufanya.Kanuni hizo zinaelekeza vyama vya siasa au mgombea hatakiwi kutumia lugha za matusi, kashfa, kejeli, udhalilishaji na vitisho au lugha inayochochea uvujifu wa amani ya kushiriki uchaguzi wa kijinsi, dini, rangi, ulemavu au maumbile kwenye mikutano ya kampeni.Pia kubeba sanamu, kinyago au kitu chochote kinachoonesha kudhalilisha, kukebehi, kufedhehesha au kukejeli chama kingine cha siasa au mgombea au kiongozi wa chama kingine cha siasa au serikali katika mkutano wowote wa kampeni za uchauzi.Kanuni hizo pia zinataka vyama vya siasa au mgombea kutosababisha au kufanya fujo au vurugu ya aina yoyote katika mkutano wake au wa chama kingine na kutumia vipaza sauti vya aina yoyote kwa shughuli za kisiasa mara baada ya muda wa kampeni za uchaguzi kumalizika.Pia zinazuia kuchafua, kubandua au kuharibu kwa namna yoyote ile matangazo ya kampeni ya vyama vingine vya saisa na matangazo mengine yanayotolewa na mamlaka za uchaguzi.Kanuni hizo pia zinataka vyama vya siasa au mgombea kutobandika mabango ya kampeni, matangazo au mchoro wowote kwenye nyumba, majengo au vyombo vya usafiri vya watu binafsi au taasisi mbali mbali bila idhini ya wamiliki husika.Pia kubandika mabango ya kampeni, matangazo, au michoro wowote kwenye nyumba za ibada, taasisi za dini na majengo ya serikali au taasisi zake.Kanuni hizo pia zinakataza kukodi au kutumia usafiri wa aina yeyote kubeba na kusafirisha wapigakura kwa madhumuni ya kushawishi kupigiwa kura.Wajibu wa vyama na wagombea Kanuni hizo zinaeleza wajibu wa vyama vya siasa na wagombea kuwa ni kuheshimu kanuni za uchaguzi, taratibu za maadili ya uchaguzi wa miongozo ya uchaguzi itakayotolewa kwa mujibu wa kanuni pamoja na kuzingatia matakwa ya sheria nyingine za nchi katika kipindi chote cha uchaguzi.Pia kuelimisha, kuhamasisha na kuwasisitiza wananchi na wafuasi wao kuheshimu kanuni za uchaguzi, taratibu na maadili ya uchaguzi na miongozo ya uchaguzi itakayotolewa kwa mujibu wa kanuni pamoja na sheria nyingine za nchi katika kipindi chote cha uchaguzi.Aidha, zinataka wagombea na vyama kuhakikisha wanazingatia ratiba ya mikutano ya kampeni, kuhakikisha wanachukua hatua za makusudi katika kufanya uchaguzi unakuwa huru na wa haki, kuzuia vitendo vya vurugu na vitisho na kukataa aina yoyote ya ubaguzi katika misingi ya jinsia, maumbile, ulemavu, ukabila, dini au rangi.Kanuni pia zinaelekeza kuwa vyama na wagombea wanatakiwa kuchapisha vijitabu, vipeperushi, vitini, mabango na machapisho ya aina yoyote yanayoelezea sera zao baada ya kuidhinishwa na msimamizi wa uchaguzi.Kujenga mazingira ambayo yatawezesha uchaguzi kufanyika kwa uhuru na haki, ikiwa ni pamoja na kuwezesha makundi maalumu kushiriki kikamilifu katika uchaguzi, inabainisha sehemu ya kanuni hizo.Aidha, wanatakiwa kutoa taarifa mara moja kwa mamlaka husika wanapofahamu au wanapoona tukio linaloweza kusababisha vurugu au uvunjifu wa amani na kuhakikisha wanafanya kampeni kwa kuzingatia misingi inayolenga kutangaza sera za vyama vyao pasipo kujenga chuki, kusababisha mifarakano na migawanyiko katika jamii.Pia kukataza wanachama au wafuasi kutamka kauli mbiu, kuboresha ishara za vyama vyao, au kuvaa sare zenye rangi ya chama chao katika mikutano ya hadhara ya vyama vingine.MalalamikoKanuni hizo zinamtaka mgombea yeyote ambaye hakuridhika na matokeo ya uchaguzi au uendeshaji wa uchaguzi, atakuwa na haki ya kufungua shauri katika mahakama ya wilaya ndani ya siku 30 tangu siku ya kutangazwa matokeo.Adhabu Mtu yeyote atakayepatikana na hatia kwa kosa lolote la uchaguzi chini ya kanuni ndogo ya 1 atahukumiwa adhabu ya faini isiyozidi shilingi 300,000 au kifungo kisichozidi miezi 12 au vyote kwa pamoja yaani faini na kifungo, imesema sehemu ya kanuni hizo.  <topic>: kitaifa 